У 1962 годзе ў ЗША выйшла кніга “Бязмоўная вясна”, напісаная амерыканскім біёлагам Рэйчал Карсан. Кніга выклікала сапраўдны выбух, бо дагэтуль лічылася, што ДДТ – гэта адно з найлепшых вынаходніцтваў чалавецтва. Тым часам як Карсан упершыню ставіла пад сумнеў шырокае выкарыстанне ДДТ ў навакольным асяроддзі без поўнага вывучэння магчымых наступстваў на дзікую прыроду і здароўе людзей. Аўтарка таксама пісала, што ДДТ і іншыя пестыцыды выклікаюць рак у людзей і наносяць вялікую шкоду дзікай прыродзе – асабліва, птушкам. Менавіта гэтая кніга і шматгадовая барацьба за забарону ДДТ сталі асновай для развіцця сучаснага грамадзкага руху за абарону навакольнага асяроддзя ў ЗША.